60
Godɨn angazangarir ekiam ko gavgavim Jerusalemɨn ikiam
1 Ikiavɨra Itir God kamaghɨn mɨgɨa ghaze,
“O Jerusalem, kɨ Ikiavɨra Itir God, nan gavgavir ekiam otogha angazangarimɨn mɨn nɨ gisira.
Nan ziar ekiam otogha, mati amɨnim tirazɨ aruem anadi.
Kamaghɨn amizɨ, nɨ dɨkavigh aruemɨn mɨn isiragh.
2 Nɨ gan, ghuariar pɨziba nguazir kamɨn danganiba bar da avara.
Mɨtater kuram, kantriba bar da modi.
Eghtɨ Ikiavɨra Itir God otoghtɨ, an angazangarir gavgavim nɨ bagh izɨ,
nɨ gisiraghtɨ gumazamiziba an ganam.
3 Eghtɨ Kantrin Igharazibar Gumazamiziba nɨn angazangarir kamɨn ganigh, nɨ bagh izam.
Eghtɨ atriviba uaghan nɨn angazangarir ekiar kamɨn ganigh,
dɨkavigh nɨ bagh izam.
4 “Nɨ kogh pɨn tintinibar gantɨ, nɨn gumazamiziba uari akuvagh nɨ bagh izam.
Nɨn otariba nguibar saghuiabar ikegh me ko daru izam.
Nɨn guivibar ameboghfeziaba, me guribagh afegha izɨ moghɨn,
Kantrin Igharazibar Gumazamiziba nɨn guiviba isɨ uan guribar afegh izam.
5 Eghtɨ nɨ bizir kamɨn ganigh, nɨn guam angazangarimɨn mɨn taghtaghtɨ,
nɨn navir averiam bar akuegham.
Guizbangɨra, kurir ekiaba, bizir aghuir avɨriba inigh ongarim abɨgh nɨ bagh izam,
eghtɨ nɨ dagɨaba ko bizir aghuiba nguazir kamɨn kantriba dam ada iniam.
6 Midianɨn kantri ko Efan kantri, aningɨn gumazamiziba, uan kamelɨn avɨriba inightɨ,
da bizir aghuir avɨriba ater nɨ bagh izam.
Egh uaghan Seban kantri gol ko pauran me iter balsamɨn eborimɨn ingariziba inigh nɨ bagh izam.
Kɨ Ikiavɨra Itir God, me tuavimɨn izɨ nan ziar ekiam fam.
7 “Eghtɨ Kedaria ko Nebaiotia uan sipsipba nɨ bagh da inigh izam.
Eghtɨ kɨ uan gumazamizibar gantɨ,
me uan sipsipba inigh nan ofa damusɨ nan ofa gamir dakozimɨn izɨtɨ,
kɨ men gan bar akuegham.
Eghtɨ kɨ uan Dɨpenir dirim damightɨ,
a ziar ekiam inigh bar pɨn ikiam.
8 “Munar bizir ghurghurir tiziba ghuarimɨn mɨn garima, amɨnim ada inigha ongarim gisɨn izi,
egha mati kuarazim mɨgha uamategha uan mɨkonim bagha izi?
9 Kar, Tarsisɨn nguibar bar saghon itimɨn kuriba.
Bar guizbangɨra, saghon itir arighatɨzibar gumazamiziba uarir akurvaghasa na mɨzua iti.
Egh me nɨn boriba inigh uamategh nɨ bagh me amangɨsɨ, kurir ekiar kaba amangɨtɨ, me izam.
Egh gumazamizir kaba uaghan gol ko silvan avɨrim isɨ kurir kabar da ameghtɨ, da izam.
Me garima, kɨ bar deravɨra nɨ gamizɨ, nɨ ziar ekiam iti,
kamaghɨn amizɨ, me arazir kam gami.
Me fo, kɨ Ikiavɨra Itir God, ian God, kɨ Israelian Godɨn Bar Zuezim,
egha me ziar ekiam na danɨngasa kamaghɨn ami.*
10 “O Jerusalem, Kantrin Igharazibar Gumazamiziba izɨ ua nɨn dɨvazir gavgavibar ingaram.
Eghtɨ men atriviba nɨn ingangarim damuam.
Kɨ faragha bar puv nɨn atara nɨ gasɨghasɨki.
Egha datɨrɨghɨn, nan navim nɨn itima, kɨ nɨn apangkufi.
11 +Kamaghɨn nɨn dɨvazir gavgavibar tiar akaba, arueba ko dɨmagaribar kuighiregh ikɨtɨ,
Kantrin Igharazibar Gumazamiziba uan dagɨaba ko biziba nɨ bagh ada inigh izam.
Egh me uaghan uan atriviba inigh izɨtɨ,
me nɨn ingangarir gumazir kɨnibar otivam.
12 Ezɨ kantrin nɨn apengan ikia nɨn ingangaribar amuan aghuaziba,
me bar moghɨra ikuvigh bar gɨvagham.
13 “Kantrin Igharazibar Gumazamiziba, Lebanonɨn kantrin ruarir ekiamɨn ghuavanegh,
temer painɨn bar ruariba ko, saipresba ko temer ruarir igharaziba saram okegh da inigh nɨ bagh izam.
Eghtɨ gumaziba izɨ temer kaba inigh,
nan Dɨpenimɨn ingarigh anesaraghtɨ, an ganganim bar deragham.
Dɨpenir kam, kɨ an aven ikia uan dagarimning arɨzir danganim.
Egh kɨ a damightɨ, a bar pɨn ikɨ, ziar ekiam ikiam.
14 +Egha fomɨra paza nɨ gamua bar nɨ gifongezir puvatɨzir darasi,
men ovavir boriba uan dapaniba avigh nɨ bagh izɨ, nɨn apengan ikiam.
Egh me nɨn suemɨn boroghɨn, uan teviba apɨrigh, nɨn ziam fam.
Egh me kamaghɨn nɨ dɨponam,
‘Ikiavɨra Itir Godɨn Nguibar Ekiam’ ko,
‘Saion, Israelɨn Godɨn Bar Zuezimɨn Nguibar Ekiam.’
15 “O Jerusalem, nɨ bar ikuvigha pura itima, gumazitam nɨn tuavibar mangɨ izegh gamir puvatɨ.
Nɨ mati amizim, an pam an aghuagha anetegha arav ghuzɨ moghɨn iti.
Eghtɨ, kɨ nɨ damightɨ, nɨ bar deragh pɨn ikɨtɨ, gumazamiziba nɨ bagh bar akuegham.
Eghtɨ nɨ zurazurara kamaghɨra ikiam.
16 Nɨ kantrin igharazibar bizir bar aghuibara initɨ,
atriviba uan bizir aghuiba nɨ danɨngam,
mati amizim otem uan borim ganɨdi.
Eghtɨ nɨ kamagh fogh suam, kɨrara kɨ Ikiavɨra Itir God.
Kɨ uan gumazamiziba ua me isir God,
kɨ nɨn Akurvazir Gumazim,
kɨ Jekopɨn ovavir boribar Godɨn Bar Gavgavim.
17 “Kɨ nɨn brasba inigh, da ikarvagh golba isɨ nɨ danɨngam.
Kɨ nɨn ainba inigh, da ikarvagh silvaba nɨ danɨngam.
Kɨ nɨn temer arariba inigh, da ikarvagh brasba nɨ danɨngam,
egh nɨn dagɨaba inigh, da ikarvagh ainba nɨ danɨngam.
Eghtɨ atrivitam ua nɨn gan, pazɨ nɨ damuan kogham.
Kɨ nɨn atrivibar amutɨ, me navir amɨrizim ko arazir aghuimɨn gɨn mangɨ deraghvɨra nɨn ganam.
18 +Egh nguazir kamɨn ruaghatevir nɨ gariba,
gumazamiziba ua tintinibar uariv soghan koghtɨ, nɨ bizir asɨghasɨzir nɨgɨnitam bareghan kogham.
Eghtɨ nɨn dɨvazir gavgavimɨn ziam kamaghɨn ikiam, ‘Ekiam Gumazamizibar Akurvasi.’
Eghtɨ nɨn dɨvazir gavgavimɨn tiar akar ekiamɨn ziam kamaghɨn ikiam, ‘E Ekiamɨn Ziam Fam.’
19 +“Aruem ua nɨ bagh angazangarimɨn mɨn ikian kogham,
eghtɨ dɨmangan, iakɨnim uam angazangarim nɨ danɨngan kogham.
Kɨ Ikiavɨra Itir God, kɨ uabɨ aruem ko iakɨnimɨn mɨn, angazangarim nɨ danɨng mamaghɨra ikiam.
Kɨ nɨn God, kɨ gavgavim ko angazangarir ekiamɨn mɨn nɨ gisiraghtɨ, nɨ ganganir bar aghuarim damuam.
20 Kɨ Ikiavɨra Itir God, kɨ zurara nɨn angazangarimɨn mɨn ikɨtɨ,
nɨn osɨmtɨzibar dughiam gɨvagham.
Eghtɨ nɨ ua aruem uaghirir arazimɨn ganan kogham.
Egh nɨ ua, iakɨnim uaghirir arazimɨn ganan kogham.
21 +Nɨn gumazamiziba bar moghɨra arazir aghuibara damu,
egh kɨ me bagha mɨsevezir nguazim me a inigh, a dapiagh zurara ikiam.
Guizbangɨra, nan dafarimɨn, kɨ men ingarigha me gamizɨ me ikɨzir vamɨran gumazamizibar otogha,
mati kɨ temer ovɨziba oparizɨ, da biar avɨriba otifi.
Kɨ kamaghsua, kɨ kamaghɨn damightɨ, ikɨzir igharazibar gumazamiziba ganɨva,
ziar ekiam na danɨngam.
22 O Jerusalem, gumazir nɨn ikia ziam puvatɨzim, a gumazamizir ikɨzir dafamɨn afeziamɨn otogham.
Ezɨ ikɨzir muziariba, me bar avɨrasemegham, mati kantrin bar ekiar gavgavibar gumazamizibar mɨn otivigham.
Kɨ Ikiavɨra Itir God,
kɨ mɨkemegha mɨsevezir dughiam,
kɨ bizir kabar amutɨ, da zuamɨram otivigham.”
* 60:9 Nɨ Aisaia 51:5ɨn gan. + 60:11 Akar Mogomem 21:25-26 + 60:14 Akar Mogomem 3:9 + 60:18 Aisaia 26:1 + 60:19 Sekaraia 2:5; Akar Mogomem 21:23; 22:5 + 60:21 Onger Akaba 37:11; Aisaia 52:1; Matyu 15:13; Akar Mogomem 21:27