120
Gumazim uabɨn akurvaghasa God ko mɨgei*
Godɨn Dɨpenimɨn ghuavanaga an ziam fer ighiam.
1 +Kɨ osɨmtɨzim itir dughiamɨn,
kɨ uabɨn akurvaghasa Ikiavɨra Itir Godɨn diava araima,
a nan dɨmdiam barasi.
2 Kɨ ghaze, “O Ikiavɨra Itir God, gumazir ifariba na gasɨghasɨghasava ami.
Nɨ men akar ifavaribar ua nan akuragh,
men dafaribar ua na inigh.”
3 Ia gumazir ifariba, God mɨzazir manmaghɨra garim ia danɨngam?
Egh a manmaghɨra garir arazim ian arazir kuraba ikaragham?
4 God ti afuzir ghumtɨzim inigh ia ginivam.
A ti avir bar puvɨra isim inigh ia dapongam.
5 Maia! Kɨ uabɨn apangkufi!
Kɨ Mesekia ko Kedarian tongɨn pazava aperazɨ moghɨn,
ian tongɨn datɨrɨghɨn pazava apera.
6 Gumazir igharaziba ko deragh dapian aghuaziba,
kɨ dughiar ruarimɨn ian tongɨn ikegha, bar amɨra.
7 Kɨ uabɨ dabirabir aghuim baghavɨra mɨgei,
ezɨ me mɨdorozim baghavɨra mɨgei!
* 120: Godɨn gumazamiziba an ziam fasa Godɨn Dɨpenimɨn ghuavanaga ighiaba banga zui. + 120:1 Onger Akaba 118:5; Jona 2:2