142
Gumazir mam uabɨn akurvaghasa God ko mɨgei
Devit dagɨar torimɨn aven ikia, ighiar kam osiri.
Me onger akar kam kamagh a dɨbori, Maskil.
1 +Kɨ uabɨn akurvaghasa Ikiavɨra Itir Godɨn dei.
Kɨ an apangkuvim bagha pamten a gaghorava a mɨgei.
2 Na bativir araziba ko osɨmtɨziba
kɨ bar dar gun a mɨgei.
3 +Tuavir kɨ mangamim, nan apaniba nan suighasa azuazir mam gura,
ezɨ nan navim osemezɨ, kɨ ghaze, kɨ ikuvigham.
Nɨrara, kɨ mangamin tuavim
nɨ a gɨfo.
4 +Kɨ uabɨn boroghɨn gari, gumazir nan akurvaghamiba puvatɨ.
Ezɨ gumazir nan gan na geghuvamiba puvatɨ.
Kɨ mongamin danganiba puvatɨ.
5 O Ikiavɨra Itir God, nɨ nan akurvaghasa kɨ nɨn dei.
Nɨrara nɨ nan eghuvir gumazim.
Kɨ kamaghɨn ifonge,
kɨ angamɨra ikiavɨra itir dughiam,
nɨrara na ko ikiam.
6 Gumaziba arazir kurabar na gamua egha bar gavgafi,
ezɨ kɨ me abɨnasava amuava avenge.
Nan navim bar oseme.
Kamaghɨn, kɨ uabɨn akurvaghasa nɨn dei,
nɨ na barakigh.
7 +Nɨ osɨmtɨzir kamɨn aven uam na inightɨ,
kɨ an fɨrighɨrɨgh egh deravɨra ikiam.
Nɨ bar deravɨra na gami.
Kamaghɨn, gumazamiziba uari akuvagh ikɨtɨ,
kɨ men tongɨn nɨn ziam fam.
+ 142:1 1 Samuel 22:1; 24:3 + 142:3 Onger Akaba 77:3; 140:5; 143:4 + 142:4 Onger Akaba 88:8; 88:18 + 142:7 Onger Akaba 13:6; 143:11; 146:7