82
God an atrivir ekiam
Asap ighiar kam osiri.
1 Dughiar mamɨn aseba Godɨn Nguibamɨn uari akuvazɨ,
God uan dabirabir danganim gaperagha
men faragha ghua, akam me gasa kamaghɨn me mɨgei.
2 A ghaze,
“Ia paza kotiaba tuisɨgha,
gumazir arazir kurabagh amiba bar me gifonge.
(Ighiam gamua an suiam
atugha avughsegha ua
ighiam gami.)
3 Ia deragh gumazamizir uarira uarir akurvaghan koghamiba ko, borir afeziaba ariaghirezibar akurvagh.
Ia gumazamizir osɨmtɨziba ateriba ko, onganarazibagh amir gumazamiziba, deragh me damu.
4 Gumazamizir gavgaviba puvatɨziba ko, onganarazibagh amiba,
ia gumazir kurabar dafariba da ua me inigh.
5 +“Me nɨghnɨzir aghuitam men itir puvatɨzɨ, me bizitam gɨfozir puvatɨ.
Me mɨtatemɨn nguazir kam garua,
arazir aghuitam gumazamizibar akurvaghasa a gamir puvatɨ.
6 +“Kɨ Godɨn Bar Pɨn Itim kamaghɨn mɨgɨa ghaze,
Ia aser muziarir kaba, ia bar nan boriba.
7 Ia gumaziba ariaghiri moghɨn uaghan arɨmɨghiregham.
Ia atrivir igharaziba iri moghɨn uaghan iregham.”
8 O God, nɨ dɨkavigh izɨ nguazimɨn gumazamiziba bar me gativagh men araziba tuisɨgh.
Nguazimɨn itir gumazamiziba bar nɨn gumazamiziba.
+ 82:5 Onger Akaba 11:3; 75:3 + 82:6 Jon 10:34