5
Akɨnafarir rɨghizir mam, Jon an gari
1 ++Kɨ garima gumazir atrivir dabirabim gaperaghav itimɨn agharir guvimɨn, akɨnafarir mam iti. Akɨnafarir kam mati akɨnafarir bar ruarir me righa mɨghɨrizim, ezɨ akɨnafarir kam osiziriba an vuem ko vuem sara iti. Me a righa 7plan danganibar kendelɨn grisɨn pamten da mɨghɨni. 2 Ezɨ kɨ enselɨn gavgavir mamɨn garima a pamten kamaghɨn diava azangsɨsi, “Tina gumazir aghuir God uabɨn torozim, an akɨnafarimɨn itir kendelɨn grisba adeghɨva, akɨnafarir kam onegham?” 3 Overiamɨn itir gumazamiziba, o nguazimɨn itir gumazamiziba, o nguazimɨn apengan itir gumazamiziba, men tav akɨnafarir kam onegh, egh an aven ganan kogham. 4 Kɨ gari, gumazitam o amizitam akɨnafarir kam onegh an aven ganamin gavgaviba puvatɨ. Kamaghɨn amizɨ kɨ puvɨrama aravɨra iti. 5 ++Ezɨ gumazir dapanibar mav kamaghɨn na mɨgei, “Nɨ arangan markɨ. Nɨ orakigh. Laionɨn kam Judan adarazir atrivimɨn oto, atrivir bar ekiam, an Atrivim Devitɨn ovavim, egha a mɨdorozim gamua uan apanim abɨragha gɨfa. Kamagh amizɨ, me akɨnafarimɨn 7plan kandelɨn, grisɨn mɨghɨnɨziba adegh, akɨnafarir kam onegham.”
Jon Sipsipɨn Nguzimɨn gari
6 ++Ezɨ kɨ gari, Sipsipɨn Nguzir mam, me a mɨsoghezɨ an aremezɨ moghɨn gara tughav iti. An atrivir dabirabim ko 4plan angamɨra itir bizibar tongɨn tughav iti, ezɨ gumazir dapanibar dabirabiba an okarigha iti. Sipsipɨn Nguzir kam 7plan komba ko 7plan damaziba iti, kar Godɨn duar 7pla. God me amadazɨma me nguazir kam bar a garui. 7 ++Ezɨ Sipsipɨn Nguzim ghua gumazir atrivir dabirabim gaperaghav itimɨn agharir guvimɨn, akɨnafarir kam ini. 8 ++An akɨnafarir kam inigha gɨvazɨma, 4plan bizir angamɨra itir kaba ko 24plan gumazir dapanir kaba Sipsipɨn Nguzimɨn boroghɨn uan teviba apɨri. Gumazir dapaniba vaghvagha gitan mɨn garir biziba ko golɨn itaribar suiki. Itarir kaba, pauran mɨgharir mughuriar aghuim zuim, bar dagh izɨfa. Bizir kam kamakɨn, Godɨn gumazamiziba God ko mɨgeir arazim. 9-10 +Egha me ighiar igiar mam kamaghɨn a gami:
“Me nɨ mɨsoghezɨ nɨ areme,
egha nɨn ghuzimɨn
nɨ gumazamiziba God bagha me givese.
Nɨ anababa bar, dar gumazamizir maba ko,
nguibabar akaba bar ko,
mɨkarzir igharagha gariba bar ko,
kantriba bar dar gumazamiziba,
men marasi,
nɨ me givese.
Egha nɨ me gamizɨma
me atrivimɨn adarazir otivigha,
ofa gamir gumazamizibar mɨn ikia,
en God bagha ingari.
Egh me atrivibar ikɨ,
egh nguazimɨn gumazamizibar ganam.
Kamaghɨn amizɨ, God ua bagha nɨn torozɨ,
nɨ akɨnafarim inigh
kendelɨn grisba adegham.”
Me Sipsipɨn Nguzimɨn ziam fe
11 ++Egha kɨ ua gara enselɨn tiarir avɨrir maba barasi. Men dɨbobonim handet milienɨn avɨriba ko tausen tausenɨn avɨriba. Me atrivir dabirabim ko bizir angamɨra itiba ko gumazir dapaniba okarigha tuivighav iti. 12 ++Me pamten dia kamaghɨn ighiam gami:
“Sipsipɨn Nguzir me mɨsoghezɨ aremezir kam,
e an uarir torogha
an ziam bar pɨn anetɨ.
A ziar ekiam ko
bizir aghuir avɨriba ko
fofozir aghuiba ko
gavgavir ekiam iti.
E an ziam fɨva
a bagh bar akongegh
a mɨnamam.”
13 ++Egha kɨ God ingarizir gumazamiziba ko biziba bar men ighiam barasi, kar bizir overiamɨn itiba ko nguazimɨn itiba ko nguazimɨn apengan itiba ko ongarimɨn itiba kamaghɨn mɨgei:
“Gumazir uan atrivir dabirabim gapiaghirim ko,
Sipsipɨn Nguzim uaghan,
e zurazurara aning mɨnabɨvɨra ikiam.
Egh aningɨn ziar ekiamning fɨva,
aning bagh bar akongegh,
egh aningɨn gavgavir ekiamɨn apengan ikɨ
zurara mamaghɨra ikiam.”
14 Ezɨ 4plan bizir angamɨra itiba kamaghɨn mɨgei, “Guizbangɨra.” Ezɨ gumazir dapaniba uan teviba apɨrigha aningɨn ziamning fe.
+ 5:1 Ais 29:11, Ese 2:9-10, Dan 12:4 + 5:1 Aisaia 29:11; Esekiel 2:9-10; Daniel 12:4 + 5:5 Stt 49:9, Ais 11:1, 11:10, Ro 15:12, Hi 7:14, MAA 6:1, 22:16 + 5:5 Jenesis 49:9; Aisaia 11:1; 11:10; Rom 15:12; Hibru 7:14; Akar Mogomem 6:1; 22:16 + 5:6 Ais 53:7, Sek 4:10, Jo 1:29, 1:36, MAA 1:4, 4:5, 5:9, 5:12, 13:8 + 5:6 Aisaia 53:7; Sekaraia 4:10; Jon 1:29; 1:36; Akar Mogomem 1:4; 4:5; 5:9; 5:12; 13:8 + 5:7 MAA 4:2, 4:10 + 5:7 Akar Mogomem 4:2; 4:10 + 5:8 Sng 141:2, MAA 4:8-10, 8:3-4, 15:2 + 5:8 Onger Akaba 141:2; Akar Mogomem 4:8-10; 8:3-4; 15:2 + 5:9-10 Ua Me Ini 19:6; Onger Akaba 33:3; 40:3; 96:1; 98:1; 144:9; Aisaia 42:10; 61:6; Aposel 20:28; Efesus 1:7; Hibru 9:12; 1 Pita 1:18-19; 2:5; 1 Jon 1:7; Akar Mogomem 1:6; 14:3; 20:6; 22:5 + 5:11 Sng 68:17, Dan 7:10, Hi 12:22, MAA 4:4-6 + 5:11 Onger Akaba 68:17; Daniel 7:10; Hibru 12:22; Akar Mogomem 4:4-6 + 5:12 1 Sto 29:11, MAA 5:6 + 5:12 1 Eghaghaniba 29:11; Akar Mogomem 5:6 + 5:13 Ro 9:5, Fl 2:10, 1 Ti 6:16, 1 Pi 4:11, MAA 4:2, 4:10, 6:16, 7:10 + 5:13 Rom 9:5; Filipai 2:10; 1 Timoti 6:16; 1 Pita 4:11; Akar Mogomem 4:2; 4:10; 6:16; 7:10